送滿夷行秀才赴太學
作者：馮山
朝代：宋

paragraphs: 漢唐諸儒經術淺，事業不及文章多。
六經意義失原本，次第疏鑿成江河。
聖朝羣公盡禹力，注海一導横流波。
淵源太學得至寶，洗出光耀猶鑴磨。
聖賢德業貴簡易，一氣自在生中和。
鍼醫馬蹄鑿渾沌，或恐純粹成雕訛。
君方茂年已知道，歸涉浩渺登嵯峨。
置身爵祿慶賞外，人跡斷處逢丘軻。